**TÁJÉKOZTATÁS**

**A kerti avarégetés 2021. január 1-jétől hatályba lépő szabályairól**

2021. január 1-jétől az egész ország területére vonatkozóan egységes szabályozás lép életbe, amely alapján tilos lesz a kerti hulladék égetése. 2021. január 1-jétől megszűnik az önkormányzatok joga arra vonatkozóan, hogy a háztartási tevékenységgel okozott légszennyezésre vonatkozó egyes sajátos, az avar és kerti hulladék égetésére vonatkozó szabályokat rendeletben megállapítsa. Ennek törvény indokolása az alábbiakban olvasható:

„A levegőminőség alakulásában a lakossági fűtés mellett kiemelt szerepe van az avar és kerti hulladék égetésének. A levegő nem megfelelő minősége miatt kötelezettségi eljárás van hazánk ellen. A javasolt módosítás a levegő minőségének javítását, ezáltal a lakosság egészségének védelmét szolgálja. Az avar és a kerti hulladék égetés önkormányzati szabályozására vonatkozó felhatalmazás törlésével általánossá válik az avar és kerti hulladék égetésének a levegő védelméről szóló 306/2010. Korm.rendelet szerinti tilalma, ezzel a magas levegőterhelésű területeken csökkenthető a légszennyezőanyag kibocsátás.”

Ennek megfelelően Nagyrábé Nagyközség Önkormányzata is köteles hatályon kívül helyezni az avar és kerti hulladék égetéséről szóló 20/2012. (IX. 18.) önkormányzati rendeletét.

**2021. január 1-jétől az avar és kerti hulladék szabadtéri égetése tilos!**

A levegő védelméről szóló 306/2010. (XII. 23.) Korm.rendelet 27.§-a értelmében:

Hulladék nyílt téri, vagy a hulladékok égetésének feltételeit rögzítő jogszabályban foglaltaknak nem megfelelő berendezésben történő égetése, a háztartásban keletkező papírhulladék és veszélyesnek nem minősülő, kezeletlen fahulladék háztartási berendezésben történő égetése kivételével tilos. Nyílt téri hulladékégetésnek minősül, ha a hulladék -az elemi kár kivételével – bármilyen okból kigyullad.

Lábon álló növényzet, tarló és növénytermesztéssel összefüggésben keletkezett hulladék nyílt téri égetése tilos.

2021. január 1-jétől a járási környezetvédelmi hatóság a levegővédelmi követelményt megsértő természetes és jogi személy, vagy jogi személyiséggel nem rendelkező szervezet részére, a jogsértő tevékenység megszüntetésére 100-500.000 Ft-ig terjedő bírságot szab ki.

Amennyiben a tűzoltóság értesítésre kerül a kerti hulladék égetése miatt, további bírsággal, illetve a kiszállás költségeinek megtérítésével is számolni kell.

 Peténé Majoros Emese sk.

 jegyző